《腊前五日立春天气极暄妍今复雨雹凛凛不休所居梅花方盛开一雨零落殆尽怅然为赋此诗》
宋代·张扩

东风破残腊，吹尽五日寒。晴光下杨柳，美影斗鸭栏。

锦鳞触轻冰，碎玉已珊珊。日夜望鲜荣，发我砌下兰。

寒去仍复来，崛强作跳丸。烂漫江梅花，孤芳忽飘残。

落跗不可缀，香雪空阑干。赖有青春心，养此商羹酸。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。